**IASB and joint IASB–FASB Update July 2019**

**Информационен бюлетин на Съвета по международни счетоводни стандарти (IASB) и съвместен информационен бюлетин на Съвета по международни счетоводни стандарти (IASB) и Съвета на САЩ по финансово-счетоводни стандарти (FASB) – юли 2019 г.**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно: МСФО стандарти (МСФО® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (МСФО® Foundation) и Комитета по разясненията на МСФО (МСФО Interpretation Committee).  
  
Съветът проведе заседания на 22 юли 2019 г., понеделник, 24 юли 2019 г., сряда, и 25 юли 2019 г., четвъртък, в офисите на Фондация МСФО в Лондон.

Темите, по реда на обсъждането им, включваха:

* Преглед и актуализация на стандарта *МСФО за МСП*
* [Въпроси, свързани с въвеждане и прилагане на стандартите: актуален информационен бюлетин на Комитета по разясненията на МСФО (IFRIC Update](https://www.ifrs.org/news-and-events/updates/iasb-updates/july-2019/#2))
* [Класифициране на пасивите като текущи или нетекущи (изменение на МСС 1)](https://www.ifrs.org/news-and-events/updates/iasb-updates/july-2019/#3)
* [Репутация и обезценка](https://www.ifrs.org/news-and-events/updates/iasb-updates/july-2019/#4)
* [Коментар на ръководството](https://www.ifrs.org/news-and-events/updates/iasb-updates/july-2019/#5)
* [Бизнес комбинации под общ контрол](https://www.ifrs.org/news-and-events/updates/iasb-updates/july-2019/#6)
* [Финансови инструменти с характеристики на собствен капитал](https://www.ifrs.org/news-and-events/updates/iasb-updates/july-2019/#7)
* [Дейности с регулирани цени](https://www.ifrs.org/news-and-events/updates/iasb-updates/july-2019/#8)
* [Инициатива за оповестяване](https://www.ifrs.org/news-and-events/updates/iasb-updates/july-2019/#9)
* [Основни финансови отчети](https://www.ifrs.org/news-and-events/updates/iasb-updates/july-2019/#10)
* [Реформата на референтните лихвени проценти и нейният ефект върху финансовото отчитане](https://www.ifrs.org/news-and-events/updates/iasb-updates/july-2019/#11)
* [Динамично управление на риска](https://www.ifrs.org/news-and-events/updates/iasb-updates/july-2019/#12)

Наред с това, на 23 юли 2019 г. Съветът по международни счетоводни стандарти (IASB) проведе съвместно заседание със Съвета на САЩ по финансово-счетоводни стандарти (FASB) също в офисите на Фондация МСФО в Лондон.

Темите, по реда на обсъждането им, включваха:

* Отчитане по сегменти
* Основни финансови отчети / Отчитане на финансовите резултати от дейността
* Финансови инструменти с характеристики на собствен капитал / Разграничаване на пасивите от собствения капитал
* Реформа на референтните лихвени проценти
* Репутация и обезценка / Разграничими нематериални активи и последващо счетоводно отчитане на репутацията
* Инициатива за оповестяване / Рамка на оповестяването
* Въвеждане и прилагане на стандартите—приходи и лизинг

**Допълнителна информация**

Предстоящи заседания на Съвета:

* 23–27 септември 2019 г.
* 21–25 октомври 2019 г.
* 18–22 ноември 2019 г.

**Заседание на Съвета по международни счетоводни стандарти (IASB)**

**Всеобхватен преглед 2019 г. на стандарта *МСФО за МСП* (Документ по програмата 30)**

На 22 юли 2019 г. Съветът проведе заседание, за да обсъди Всеобхватния преглед за 2019 г. на стандарта *МСФО за МСП* („Преглед 2019 г.”). В частност, Съветът обсъди въпроса дали Искането за предоставяне на информация, което ще бъде публикувано като част от Преглед 2019 г., да потърси виждания относно това дали и как стандартът *МСФО за МСП* да бъде хармонизиран и приведен в съответствие с МСФО стандартите и измененията в тях, които не са включени в стандарта *МСФО за МСП*.

***МСФО 3* Бизнес комбинации (Документ по програмата 30A)**

Съветът реши, че в Искането за предоставяне на информация ще потърси виждания относно хармонизирането и привеждането в съответствие на стандарта *МСФО за МСП* с МСФО 3 *Бизнес комбинации*. Съветът реши да потърси виждания относно това дали:

1. да въведе в стандарта *МСФО за МСП* изисквания по отношение на придобиването на стъпки. Дванадесет от четиринадесетте членове на Съвета изразиха съгласие, а двама – несъгласие с това решение.
2. да хармонизира тези изисквания, ако бъдат въведени, с МСФО 3. Десет от четиринадесетте членове на Съвета изразиха съгласие, а четирима – несъгласие с това решение.
3. да признае свързаните с придобиването разходи като разход към момента на придобиване. Единадесет от четиринадесетте членове на Съвета изразиха съгласие, а трима – несъгласие с това решение.
4. да изисква условното възнаграждение да бъде оценявано при първоначално признаване по справедлива стойност. Единадесет от четиринадесетте членове на Съвета изразиха съгласие, а трима – несъгласие с това решение.
5. да разшири изключването/освобождаването от изискванията във връзка с неоправданите разходи или усилия, така че то да е приложимо по отношение на оценяването по справедлива стойност на условно възнаграждение. Единадесет от четиринадесетте членове на Съвета изразиха съгласие, а трима – несъгласие с това решение.
6. да хармонизира дефиницията на бизнес. Тринадесет от четиринадесетте членове на Съвета изразиха съгласие, а един – несъгласие с това решение.

Съветът реши, че в Искането за предоставяне на информация ще поясни, че не възнамерява да изменя изискванията на стандарта *МСФО за МСП*:

1. да се въведе опцията за оценяване на неконтролиращите участия по справедлива стойност;
2. да се изменят критериите за признаване по отношение признаването на нематериален актив, придобит в бизнес комбинация;
3. да се поясни, че събраната работна сила не трябва да се признава; и
4. да се предоставят допълнителни насоки във връзка с повторно придобити права.

Всичките четиринадесет членове на Съвета изразиха съгласие с това решение.

***МСФО 10* Консолидирани финансови отчети (Документ по програмата 30Б)**

Съветът реши, че в Искането за предоставяне на информация ще потърси виждания относно хармонизиране и привеждане в съответствие на стандарта *МСФО за МСП* с МСФО 10 *Консолидирани финансови отчети*. Съветът реши да потърси виждания относно:

1. хармонизиране дефиницията на контрол в Раздел 9 от стандарта *МСФО за МСП* с МСФО 10. Десет от четиринадесетте членове на Съвета изразиха съгласие, а четирима – несъгласие с това решение.
2. Запазване на презумпцията, че предприятието контролира предприятие, в което е инвестирало, ако има директни правомощия върху това предприятие, произтичащи единствено от права на глас. Единадесет от четиринадесетте членове на Съвета изразиха съгласие, а трима – несъгласие с това решение.

Съветът реши, че в Искането за предоставяне на информация ще поясни, че не възнамерява да въведе изключение и освобождаване от изискванията в стандарта *МСФО за МСП* по отношение счетоводното отчитане на инвестиционни предприятия. Единадесет от четиринадесетте членове на Съвета изразиха съгласие, а трима – несъгласие с това решение.

***МСФО 11* Съвместни споразумения (Документ по програмата 30В)**

Съветът реши, че в Искането за предоставяне на информация ще поясни, че не възнамерява да хармонизира и приведе в съответствие стандарта *МСФО за МСП* с МСФО 11 *Съвместни споразумения*. Осем от четиринадесетте членове на Съвета изразиха съгласие, а шестима – несъгласие с това решение.

***МСФО 15* Приходи от договори с клиенти (Документ по програмата 30Г)**

Съветът реши, че в Искането за предоставяне на информация ще потърси виждания относно три подхода за хармонизиране и привеждане в съответствие на стандарта *МСФО за МСП* с МСФО 15 *Приходи от договори с клиенти*. По-конкретно, Съветът реши да потърси виждания относно:

1. трите подхода, които ще бъдат изложени в Искането за предоставяне на информация:
   1. Алтернатива 1—модифициране на Раздел 23 от стандарта *МСФО за МСП,* за да се отстранят явните различия между резултатите от прилагане на Раздел 23 и на МСФО 15, без цялостно преработване на Раздел 23;
   2. Алтернатива 2—цялостно пренаписване на Раздел 23, за да се отразят принципите и езика, използвани в МСФО 15; и
   3. Алтернатива 3—пропускане на измененията в Раздел 23 от Прегледа 2019 г.

Тринадесет от четиринадесетте членове на Съвета изразиха съгласие, а един - несъгласие с това решение.

(б) идентифициране на Алтернатива 1 като предпочитан от Съвета подход за хармонизиране. Десет от четиринадесетте членове на Съвета изразиха съгласие, а четирима – несъгласие с това решение.

(в) дали да предостави облекчение при преминаване към стандарта, ако Съветът пристъпи към проект за обсъждане, използвайки Алтернатива 1 или Алтернатива 2, като разреши на предприятието да продължи да прилага използваното понастоящем счетоводно третиране на приходите по отношение на договори, които вече са в ход към датата на прехода или са предвидени за приключване в рамките на определен период от време след датата на преход. Десет от четиринадесетте членове на Съвета изразиха съгласие, а четирима – несъгласие с това решение.

**Изменения в МСФО стандарти и Разяснения на Комитета по разясненията на МСФО (Документ по програмата 30Д)**

Съветът направи преглед на препоръките на екипа за хармонизиране на стандарта *МСФО за МСП* с разясненията на Комитета по разясненията и измененията в МСФО стандартите, които не са включени в стандарта *МСФО за МСП*. Съветът реши да потърси виждания относно тези препоръки в Искането за предоставяне на информация. Тринадесет от четиринадесетте членове на Съвета изразиха съгласие, а един - несъгласие с това решение.

***Следващ етап***

През септември 2019 г. Съветът ще продължи да обсъжда дали и как да хармонизира и приведе в съответствие стандарта *МСФО за МСП* със стандартите и измененията в тях, които не са включени в стандарта *МСФО за МСП*.

**Въпроси, свързани с въвеждане и прилагане на стандартите: актуален информационен бюлетин на Комитета по разясненията на МСФО (IFRIC Update) (Документ по програмата 12)**

На 22 юли 2019 г. Съветът проведе заседание, за да обсъди въпроси, свързани с въвеждането и прилагането на стандартите.

Съветът бе запознат с актуална информация от проведеното през юни 2019 г. заседание на Комитета по разясненията на МСФО. Подробности за това заседание са публикувани в бюлетина с актуална информация от Комитета по разясненията (IFRIC *Update)*.

От Съвета не бе поискано да взема каквито и да е решения.

**Класифициране на пасивите като текущи или нетекущи (изменение на МСС 1) (Документ по програмата 29)**

На 22 юли 2019 г. Съветът проведе заседание, за да продължи обсъжданията на коментарите по Проекта за обсъждане *Класифициране на пасиви*, който предлага изменения в параграфи 69–76 от МСС 1 *Представяне на финансови отчети*.

***Пасиви с характеристики на уреждане със собствен капитал* (Документ по програмата 29A)**

Параграф 69(г) от МСС 1 посочва, че класификацията на даден пасив като текущ или нетекущ не се влияе от условията във връзка с него, които биха позволили на контрагента при желание да го уреди чрез издаване на инструменти на собствения капитал.

Съветът реши в порядък на работна хипотеза да измени МСС 1, за да поясни, че този текст е приложим само по отношение на опция за конвертиране на контрагента, призната отделно от пасива като компонент на собствен капитал на съставен финансов инструмент. Всякакви други условия на пасива, които биха могли да доведат до уреждане чрез прехвърляне на инструменти на собствения капитал на предприятието оказват влияние върху класифицирането на пасива като текущ или нетекущ.

Тринадесет от четиринадесетте членове на Съвета изразиха съгласие, а един - несъгласие с това решение.

***Преход и по-ранно прилагане* (Документ по програмата 29Б)**

Съветът реши в порядък на работна хипотеза:

1. Да изисква предприятието да прилага измененията ретроспективно в съответствие с МСС 8 *Счетоводна политика, промени в счетоводните приблизителни оценки и грешки*;
2. Да не предоставя освобождаване от изискванията за предприятие, прилагащо МСФО стандартите за първи път; и
3. Да разреши на предприятието да прилага измененията преди датата им на влизане в сила (по-ранно прилагане), но да изисква предприятие, което прилага измененията предсрочно, да оповестява този факт.

Тринадесет от четиринадесетте членове на Съвета изразиха съгласие, а един - несъгласие с това решение.

***Следващи етапи***

На бъдещо свое заседание Съветът ще направи преглед на стъпките от регламентираната процедура, изпълнени във връзка с този проект; ще вземе решение дали да даде разрешение на екипа да пристъпи към процедурата по гласуване; и ще избере дата на влизане в сила на измененията.

**Репутация и обезценка (Документ по програмата 18)**

На 22 юли 2019 г. Съветът проведе заседание, за да обсъди какъв вид консултационен документ да публикува във връзка с този проект. Съветът реши като следващ етап от този изследователски проект да публикува документ за обсъждане.

Тринадесет от четиринадесетте членове на Съвета изразиха съгласие, а един - несъгласие с това решение.

Съветът направи преглед на стъпките от регламентираната процедура, предприети от него във връзка с този проект.

Всичките четиринадесет членове на Съвета потвърдиха, че са се уверили, че Съветът е изпълнил приложимите стъпки от регламентираната процедура и дадоха указания на екипа да изготви документ за обсъждане, който да бъде подложен на гласуване.

Съветът реши също така да определи период за предоставяне на коментари по документа за обсъждане от 180 дни.

Всичките четиринадесет членове на Съвета изразиха съгласие с това решение.

**Коментар на ръководството (Документ по програмата 15)**

На 22 юли 2019 г. Съветът проведе заседание, за да обсъди:

1. подход за разработване на насоки относно качествените характеристики на полезната финансова информация, които да бъдат включени в преработеното Изложение за практика по МСФО 1 *Коментар на ръководството* („Изложението за практика“)—Документ по програмата 15A; и
2. насоки, които да бъдат включени в преработеното Изложение за практика относно преценките за уместност и ниво на същественост—Документ по програмата 15Б.

***Подход по отношение насоките относно качествените характеристики* (Документ по програмата 15A)**

Документ по програмата 15A излага план, съгласно който преработеното Изложение за практика ще:

1. включва кратко описание на всяка качествена характеристика на базата на описанието й в *Концептуалната рамка за финансово отчитане*.
2. предостави специфични насоки относно вземането под внимание на конкретни качествени характеристики, когато такива насоки са необходими поради естеството на информацията, включена в коментара на ръководството. Някои аспекти на тези насоки са обсъдени в Документ по програмата 15Б.

От Съвета не бе поискано да взема каквито и да е решения.

***Преценки относно уместността и нивото на същественост* (Документ по програмата 15Б)**

Съветът реши в порядък на работна хипотеза да въведе в преработеното Изложение за практика насоки относно извършването на преценки относно нивото на същественост при изготвяне на коментара на ръководството, които биха:

1. включили ключови елементи от насоките в Изложение за практика 2 *Извършване на преценки относно нивото на същественост* (Изложение за практика относно нивото на същественост), подкрепени, когато това е необходимо, чрез кръстосани препратки към допълнителните насоки в Изложението за практика относно нивото на същественост;
2. предоставили допълнителни насоки, когато това е необходимо, доколкото естеството на коментара на ръководството се различава от естеството на финансовите отчети; и
3. се фокусирали върху обяснението на процеса на определяне на нивото на същественост, в частност, във връзка с идентифицирането на съществената информация.

Тринадесет от четиринадесетте членове на Съвета изразиха съгласие, а един - несъгласие с това решение.

Освен това, Съветът реши в порядък на работна хипотеза‚ че насоките относно идентифицирането на съществената информация в преработеното Изложение за практика ще:

1. признаят насоките в Изложението за практика относно елементите на коментара на ръководството (елементи на съдържанието) като общ източник за идентифициране на такава информация;
2. предоставят следните насоки относно вземането под внимание на общите информационни нужди на основните потребители при идентифицирането на съществената информация:
   1. да се направи изрична връзка между идентифицирането на съществената информация и целта на коментара на ръководството—предоставяне на информация, която да е полезна при оценяване перспективите за бъдещите входящи нетни парични потоци към предприятието и при оценяване грижливото стопанисване от страна на ръководството на икономическите ресурси на предприятието; и
   2. да се опишат практическите източници, които биха могли да помогнат на ръководството да идентифицира въпроси, които може да е необходимо да бъдат разгледани в коментара на ръководството; и
3. обяснят как ръководството би преценило каква информация да предостави относно такива въпроси във всеки елемент на съдържанието, за да се получи вътрешносъгласуван текст.

Всичките четиринадесет членове на Съвета изразиха съгласие с това решение.

И накрая, Съветът реши в порядък на работна хипотеза да включи в преработеното Изложение за практика насоки относно другите стъпки от процеса по определяне нивото на същественост, които биха накарали ръководството:

1. да вземе под внимание вероятността от възникването на даден въпрос, а не само мащаба на въздействието, при оценяване на количествените фактори при извършването на преценки относно нивото на същественост;
2. да вземе под внимание подходящото ниво на обобщаване, когато оценява каква информация предприятието е необходимо да предостави в коментара на ръководството; и
3. да акцентира върху връзките между различни части на информацията, когато я организира в рамките на коментара на ръководството.

Всичките четиринадесет членове на Съвета изразиха съгласие с това решение.

***Следващ етап***

На бъдещо свое заседание Съветът ще обсъди насоки относно фундаменталните качествени характеристики на достоверното представяне и качествените характеристики, повишаващи полезността на информацията. Съветът отбеляза, че допълнително заседание на Консултативната група по въпросите, свързани с коментара на ръководството, ще се проведе през декември 2019 г. За да се даде време за разглеждане на информацията от това допълнително заседание, публикуването на планирания Проект за обсъждане сега се очаква през втората, вместо през първата, половина на 2020 г.

**Бизнес комбинации под общ контрол (Документ по програмата 23)**

На 22 юли 2019 г. Съветът проведе заседание, за да обсъди изследователския проект, посветен на бизнес комбинациите под общ контрол.

***Потенциални инвеститори в собствен капитал при бизнес комбинациите под общ контрол* (Документ по програмата 23A)**

Съветът обсъди информационните потребности на потенциалните инвеститори в собствен капитал в комбиниращите се предприятия по отношение на сделки, които засягат неконтролиращите акционери на получаващото предприятие и по отношение на сделки, които не засягат тези акционери.

От Съвета не бе поискано да взема каквито и да е решения.

***Как биха могли да бъдат приложени подходите спрямо оценяването* (Документ по програмата 23Б)**

Съветът обсъди общ преглед във връзка с начина, по който биха могли да бъдат приложени алтернативните подходи спрямо оценяването по отношение на сделки, попадащи в обхвата на проекта, както и въпросите, които Съветът ще трябва да вземе под внимание при разработването на такива подходи.

От Съвета не бе поискано да взема каквито и да е решения.

***Следващ етап***

На бъдещи свои заседания Съветът очаква да продължи обсъжданията си във връзка с методите за счетоводно отчитане по отношение на сделки, попадащи в обхвата на проекта.

**Финансови инструменти с характеристики на собствен капитал (Документ по програмата 5)**

На 24 юли 2019 г. Съветът проведе заседание, за да изслуша обобщение на обратната информация във връзка с предложенията на Съвета, изложени в Документа за обсъждане *Финансови инструменти с характеристики на собствен капитал*. Обобщението се отнасяше до следните раздели от Документа за обсъждане:

1. Раздел 1—Цел, обхват и предизвикателства;
2. Раздел 6—Представяне;
3. Раздел 7—Оповестявания; и
4. Раздел 8—Договорни условия.

От Съвета не бе поискано да взема каквито и да е решения.

***Следващ етап***

На бъдещо свое заседание Съветът ще обсъди посоката на развитие на проекта.

**Дейности с регулирани цени (Документ по програмата 9)**

На 24 юли 2019 г. Съветът проведе заседание, за да обсъди счетоводния модел („моделът“), който се разработва по отношение на регулаторни активи и регулаторни пасиви. Документ по програмата 9 предостави, единствено с информационна цел, обобщение на взетите от Съвета в порядък на работна хипотеза решения, които определят характеристиките на модела.

***Взаимодействие между модела и МСФО 3*Бизнес комбинации(Документ по програмата 9A)**

Съветът реши в порядък на работна хипотеза, че като изключение от принципите за признаване и оценяване на МСФО 3 *Бизнес комбинации*, предприятието следва да признава и оценява регулаторни активи и регулаторни пасиви, съответно придобити или поети в бизнес комбинация, в съответствие с принципите за признаване и оценяване в модела.

Десет от четиринадесетте членове на Съвета изразиха съгласие, а четирима – несъгласие с това решение.

***Прилагане на модела* (Документи по програмата 9Б–9В)**

Съветът обсъди как предприятието би приложило модела в някоя от следните две ситуации:

1. Срокът на регулаторното споразумение е, или може да бъде, по-кратък от срока, през който регулаторните активи ще бъдат възстановени или регулаторните пасиви ще бъдат изпълнени посредством бъдещата цена или цени, които ще бъдат начислени на потребителите; или
2. Към датата на финансовото отчитане все още не е сигурно дали предприятието ще има право на бонус (или ще подлежи на санкция).

От Съвета не бе поискано да взема каквито и да е решения. Съветът поиска обаче от екипа допълнително да анализира ситуация (а) за обсъждане на бъдещо заседание на Съвета.

***Документът за консултация—проект за обсъждане или документ за обсъждане*(Документ по програмата 9Г)**

Съветът реши, че консултационният документ по проекта следва да бъде проект за обсъждане на нов стандарт, който да замени МСФО 14 *Отсрочени активи и пасиви при регулирани дейности*.

Тринадесет от четиринадесетте членове на Съвета изразиха съгласие с това решение. Един от членовете отсъстваше.

***Анализ на ефекта* (Документ по програмата 9Д)**

При вземането на неокончателните решения в хода на проекта Съветът е взел под внимание вероятните ефекти от прилагането на модела. На това си заседание Съветът направи преглед на обобщението на тези вероятни ефекти.

От Съвета не бе поискано да взема каквито и да е решения.

***Регламентирана процедура и разрешение за пристъпване към процедурата по гласуване* (Документ по програмата 9Е)**

Съветът направи преглед на стъпките от регламентираната процедура, които е предприел при разработване на модела. Тринадесет от четиринадесетте членове на Съвета потвърдиха, че са се уверили, че Съветът е изпълнил приложимите стъпки от регламентираната процедура и дадоха указания на екипа да изготви проект за обсъждане за гласуване. Един от членовете отсъстваше.

Съветът реши също така да определи срок за представяне на коментари във връзка с проекта за обсъждане от 120 дни.

Десет от четиринадесетте членове на Съвета изразиха съгласие, а трима – несъгласие с това решение. Един от членовете отсъстваше.

Един от членовете на Съвета възнамерява да изрази несъгласие с предложенията в проекта за обсъждане.

***Следващи етапи***

Екипът очаква да обсъди със Съвета следните въпроси през септември 2019 г.:

1. Допълнителен анализ на ситуация (a), описана в раздела по-горе, във връзка с прилагането на модела;
2. Анализ на други взаимодействия с МСФО стандартите в допълнение към тези, които вече са разгледани към настоящия момент;
3. Преход; и
4. Изменения в други МСФО стандарти.

Съветът очаква да публикува проекта за обсъждане през първото тримесечие на 2020 г.

**Инициатива за оповестяване—Целеви преглед на оповестяванията на ниво стандарти (Документ по програмата 11)**

На 24 юли 2019 г. Съветът проведе заседание, за да обсъди изменения в целите на оповестяването в МСС 19 *Доходи на наети лица*. Документ по програмата 11A обобщава препоръките на екипа.

***Цели на оповестяването в МСС 19—планове с дефинирани доходи* (Документ по програмата 11Б)**

*Всеобхватна цел на оповестяването с висока степен на обобщеност*

Съветът реши в порядък на работна хипотеза да включи в МСС 19 всеобхватна цел на оповестяването с висока степен на обобщеност по отношение на плановете с дефинирани доходи. Подобна цел би адресирала, наред с всичко останало, агрегирането и дезагрегирането на информацията, предоставяна, за да бъдат удовлетворени конкретните цели на оповестяването (изложени също така и в настоящия *Информационен бюлетин*). Тринадесет от четиринадесетте членове на Съвета изразиха съгласие, а един - несъгласие с това решение.

*Конкретни цели на оповестяването*

Съветът реши в порядък на работна хипотеза да включи в МСС 19 детайлизирани и конкретни цели на оповестяването. Тези цели биха изисквали предприятието да оповестява информация, която да позволява на потребителите на финансовите отчети:

1. да разберат сумите и компонентите на тези суми в отчета за финансовите резултати от дейността, отчета за финансовото състояние и отчета за паричните потоци на предприятието, произтичащи от плановете му с дефинирани доходи. Всичките четиринадесет членове на Съвета изразиха съгласие с това решение.
2. да разберат:
   1. естеството на доходите, предоставяни от плановете на предприятието с дефинирани доходи;
   2. естеството и размера на рисковете, в частност, инвестиционните рискове, на които този план или тези планове излагат предприятието; и
   3. стратегиите на предприятието за управление на плана или плановете и свързаните с тях рискове.

Всичките четиринадесет членове на Съвета изразиха съгласие с това решение.

1. да разберат очакваните бъдещи парични потоци, произтичащи от задължението за изплащане на дефинирани доходи и естеството на тези парични потоци. Единадесет от четиринадесетте членове на Съвета изразиха съгласие, а трима – несъгласие с това решение.
2. да разберат периода от време, в течение на който плащания ще продължават да бъдат извършвани към членове на планове, които са закрити за нови членове и за които предприятието продължава да има задължение. Всичките четиринадесет членове на Съвета изразиха съгласие с това решение.
3. да разберат съществените актюерски предположения, използвани при определяне на задължението за изплащане на дефинирани доходи. Всичките четиринадесет членове на Съвета изразиха съгласие с това решение.
4. да разберат факторите за промяна в нетния пасив или актив по плана с дефинирани доходи от началото на отчетния период до неговия край. Всичките четиринадесет членове на Съвета изразиха съгласие с това решение.

Съветът даде указания на екипа при изготвяне на редакционния текст на проекта да прецени как най-добре да артикулира тези решения.

*Други информационни нужди на потребителите*

Съветът реши в порядък на работна хипотеза да не разработва конкретни цели на оповестяването, за да адресира информационните нужди на потребителите на финансовите отчети относно:

1. оценявания на плановете с дефинирани доходи, явяващи се алтернатива на тези, изисквани от МСС 19. Всичките четиринадесет членове на Съвета изразиха съгласие с това решение.
2. чувствителността на задължението за изплащане на дефинирани доходи спрямо различни предположения. Тринадесет от четиринадесетте членове на Съвета изразиха съгласие, а един - несъгласие с това решение.
3. прогнозирането на бъдещи задължения за изплащане на дефинирани доходи. Всичките четиринадесет членове на Съвета изразиха съгласие с това решение.

***Цели на оповестяването в МСС 19—доходи на наети лица, различни от плановете с дефинирани доходи* (Документ по програмата 11В)**

*Планове с дефинирани вноски*

Съветът реши в порядък на работна хипотеза да включи в МСС 19 всеобхватна цел на оповестяването с висока степен на обобщеност, изискваща предприятието да оповестява информация, която да позволява на потребителите на финансови отчети да разберат как плановете с дефинирани вноски влияят върху отчетите на предприятието за финансовите резултати от дейността и за паричните потоци. Дванадесет от четиринадесетте членове на Съвета изразиха съгласие, а двама – несъгласие с това решение.

*Планове с множество работодатели и планове на групи*

Съветът реши в порядък на работна хипотеза, че предприятие, което отчита счетоводно:

1. свой план с множество работодатели или план на група като план с дефинирани доходи следва да съблюдава целите на оповестяването по отношение на плановете с дефинирани доходи. Всичките четиринадесет членове на Съвета изразиха съгласие с това решение.
2. свой план с множество работодатели като план с дефинирани вноски следва да съблюдава целта на оповестяването по отношение на плановете с дефинирани вноски. Всичките четиринадесет членове на Съвета изразиха съгласие с това решение.

Съветът реши в порядък на работна хипотеза, че предприятие, което отчита счетоводно своя дял от план с множество работодатели или план на група, представляващ план с дефинирани доходи, така, сякаш той е план с дефинирани вноски, следва да съблюдава:

1. целта на оповестяването по отношение на планове с дефинирани вноски; и
2. конкретна цел на оповестяването да оповести информация, която да позволи на потребителите на финансовите отчети да разберат:
   1. естеството на доходите, предоставяни от плановете на предприятието с дефинирани доходи;
   2. естеството и размера на рисковете, в частност, инвестиционните рискове, на които този план или тези планове излагат предприятието; и
   3. стратегиите на предприятието за управление на плана или плановете и свързаните с тях рискове.

Всичките четиринадесет членове на Съвета изразиха съгласие с това решение.

*Други доходи на наети лица*

Съветът реши в порядък на работна хипотеза да включи в МСС 19 всеобхватна цел на оповестяването с висока степен на обобщеност. Такава цел би изисквала предприятието да оповестява информация, която да позволява на потребителите на финансовите отчети да разберат:

1. естеството на доходите при прекратяване на трудовите правоотношения и други дългосрочни доходи на наети лица; и
2. как тези доходи влияят върху отчетите на предприятието за финансовите резултати от дейността, финансовото състояние и паричните потоци.

Единадесет от четиринадесетте членове на Съвета изразиха съгласие, а трима – несъгласие с това решение.

Съветът реши в порядък на работна хипотеза да включи в МСС 19 всеобхватна цел на оповестяването с висока степен на обобщеност, изискваща предприятието да оповестява информация, която да позволява на потребителите на финансовите отчети да разберат как краткосрочните доходи на наети лица влияят върху отчета на предприятието за финансовите резултати от дейността и отчета му за паричните потоци. Десет от четиринадесетте членове на Съвета изразиха съгласие, а четирима – несъгласие с това решение.

***Следващи етапи***

На бъдещо свое заседание Съветът ще обсъди:

1. информацията, която би могла да бъде използвана, за да се постигнат предлаганите цели на оповестяването в МСС 19; и
2. целите на оповестяването в МСФО 13, *Оценяване по справедлива стойност*, и информацията, която би могла да бъде използвана, за да се постигнат тези цели.

**Основни финансови отчети (Документ по програмата 21)**

На 24 юли 2019 г. Съветът проведе заседание, за да обсъди:

1. възможни изменения в МСС 34 *Междинно финансово отчитане,* за да отрази взетите от Съвета в порядък на работна хипотеза решения във връзка с проекта, посветен на основните финансови отчети;
2. дали междинните сборове, сходни с брутната печалба, които отговарят на дефиницията за оценки на ръководството за резултатите от дейността, следва да бъдат изключени от изискванията за оповестяване по отношение на оценките на ръководството за резултатите от дейността;
3. дали да промени взетите от Съвета в порядък на работна хипотеза решения относно класифицирането на лихви и дивиденти в отчета за паричните потоци;
4. дали да измени МСС 33 *Нетна печалба на акция*, за да ограничи числителя при изчисляване на коригираната нетна печалба на акция до суми, базирани на дефинирани междинни сборове или оценки на ръководството за резултатите от дейността; и
5. стъпките от регламентираната процедура и разрешение за пристъпване към процедурата по гласуване.

***Изменения в МСС 34*Междинно финансово отчитане (Документ по програмата 21A)**

Съветът реши в порядък на работна хипотеза да измени МСС 34, така че да изисква предприятията в своите съкратени междинни финансови отчети да:

1. прилагат изискванията по отношение на оценките на ръководството за резултатите от дейността. Десет от четиринадесетте членове на Съвета изразиха съгласие, а двама – несъгласие с това решение. Двама от членовете отсъстваха.
2. прилагат, единствено през първата година от прилагането, изменените изисквания по отношение на междинните сборове в отчета или отчетите за финансовите резултати от дейността. Тоест, от предприятията ще се изисква да представят новите междинни сборове в своите съкратени междинни финансови отчети през първата година от прилагането на новите изисквания. Осем от четиринадесетте членове на Съвета изразиха съгласие, а петима – несъгласие с това решение. Един от членовете отсъстваше.

***Оценките на ръководството за резултатите от дейността и междинни сборове, сходни с брутната печалба* (Документ по програмата 21Б)**

Съветът реши в порядък на работна хипотеза:

1. да добави „междинни сборове, сходни с брутната печалба” към списъка с междинни сборове, които не представляват оценките на ръководството за резултатите от дейността;
2. да опише такива междинни сборове като „представляващи разликата между (видовете) приходи и пряко свързаните с тях разходи, понесени при генерирането на тези приходи”; и
3. да предостави неизчерпателен списък с примери за междинни сборове, „сходни с брутната печалба”—например, нетен доход от лихви—и междинни сборове, за които не се счита, че са „сходни с брутната печалба”.

Тринадесет от четиринадесетте членове на Съвета изразиха съгласие с това решение. Един от членовете отсъстваше.

***Класифициране на лихви и дивиденти в отчета за паричните потоци* (Документ по програмата 21В)**

Съветът реши в порядък на работна хипотеза да препотвърди взетите неокончателни решения относно класифицирането на лихви и дивиденти в отчета за паричните потоци. Единадесет от четиринадесетте членове на Съвета изразиха съгласие, а двама – несъгласие с това решение. Един от членовете отсъстваше.

***Оценките на ръководството за резултатите от дейността и коригирана нетна печалба на акция* (Документ по програмата 21Г)**

Съветът реши в порядък на работна хипотеза да измени МСС 33 *Нетна печалба на акция,* за да ограничи числителя при изчисляване на коригираната нетна печалба на акция до суми, базирани на дефинирани междинни сборове или оценки на ръководството за резултатите от дейността. Тринадесет от четиринадесетте членове на Съвета изразиха съгласие с това решение. Един от членовете отсъстваше.

***Стъпки от регламентираната процедура и разрешение за пристъпване към процедурата по гласуване* (Документ по програмата 21Д)**

Съветът:

1. реши да предостави 180 дни за коментари във връзка с проекта за обсъждане. Тринадесет от четиринадесетте членове на Съвета изразиха съгласие с това решение. Един от членовете отсъстваше.
2. направи преглед на стъпките от регламентираната процедура, предприети до момента по този проект. Тринадесет от четиринадесетте членове на Съвета потвърдиха, че са се уверили, че Съветът е изпълнил изискванията на приложимите стъпки от регламентираната процедура и дадоха указания на екипа да изготви проект за обсъждане за гласуване. Един от членовете отсъстваше.

Двама от членовете на Съвета заявиха, че ще трябва да направят преглед на подробния редакционен текст на проекта преди да вземат решение дали да изразят несъгласие с предложенията в проекта за обсъждане.

***Следващ етап***

Екипът ще изготви проект за обсъждане, който да бъде подложен на гласуване.

**Реформата на референтните лихвени проценти и нейният ефект върху финансовото отчитане (Документ по програмата 14)**

На 25 юли 2019 г. Съветът проведе заседание, за да обсъди направения от екипа анализ на становищата, получени като обратна информация във връзка с Проекта за обсъждане *Реформа на референтните лихвени проценти,* който предлага изменения в МСФО 9 *Финансови инструменти* и МСС 39 *Финансови инструменти: признаване и оценяване*.

От Съвета не бе поискано да взема каквито и да е решения.

***Следващи етапи***

На бъдещи свои заседания Съветът ще разисква повторно някои въпроси, повдигнати от предоставилите във връзка с Проекта за обсъждане становища лица, както и ще пристъпи към разисквания относно следващия етап от проекта за реформиране на референтните лихвени проценти.

**Динамично управление на риска (Документ по програмата 4)**

На 25 юли 2019 г. Съветът проведе заседание, за да обсъди изследователския проект, посветен на динамичното управление на риска.

***Демонстриране на базовия модел* (Документ по програмата 4Б)**

Презентацията обобщава взетите в порядък на работна хипотеза решения на Съвета относно счетоводния модел на динамичното управление на риска с примери, които демонстрират начина, по който функционира този модел.

От Съвета не бе поискано да взема каквито и да е решения.

***Функционални опростявания* (Документ по програмата 4В)**

Документ по програмата 4В разглежда опростявания на счетоводния модел на динамично управление на риска, специално фокусирани върху еталонния дериватив. Вземайки под внимание, че с течение на времето еталонният дериватив ще се превърне в портфейл от деривативи, в доклада се проучват методи за агрегиране с цел намаляване броя на деривативите в портфейла. Документът предлага обобщаването на еталонните деривативи да бъде разрешено, ако датите на падеж, датите на плащане и базата за лихвения процент са едни и същи.

Всичките четиринадесет членове на Съвета изразиха съгласие с това решение.

***Прилагане по избор и области, върху които да бъдат фокусирани оповестяванията* (Документ по програмата 4Г)**

Съветът реши в порядък на работна хипотеза:

1. че прилагането на счетоводния модел на динамично управление на риска следва да е по избор; и
2. да определи области (изложени по-долу), върху които да се фокусират оповестяванията.

Съветът реши в порядък на работна хипотеза, че областите, върху които да се фокусират оповестяванията, следва да бъдат тези, които помагат на потребителите:

1. да разберат и оценят стратегията на предприятието за управление на рисковете;
2. да оценят способността на ръководството да реализира тази стратегия;
3. да разберат ефекта върху текущи и бъдещи икономически ресурси; и
4. да разберат ефекта от прилагането на модела върху финансовия отчет на предприятието.

Всичките четиринадесет членове на Съвета изразиха съгласие с това решение.

***Следващ етап***

На бъдещи свои заседания Съветът планира да обсъди подхода си за събиране на вижданията на заинтересованите страни относно базовия модел.

**Съвместно заседание на Съвета на САЩ по финансово-счетоводни стандарти (FASB) и Съвета по международни счетоводни стандарти (IASB)**

На 23 юли 2019 г. Съветът на САЩ по финансово-счетоводни стандарти (FASB) се срещна със Съвета по международни счетоводни стандарти (IASB) за провеждане на образователна сесия относно:

1. проекта на Съвета на САЩ по финансово-счетоводни стандарти (FASB), посветен на отчитането по сегменти (Документ по програмата 27). Двата съвета бяха запознати с актуална информация във връзка с проекта и обсъдиха обратната информация относно целевите подобрения в отчитането по сегменти (Тема 280), които Съветът на САЩ по финансово-счетоводни стандарти (FASB) обмисля.
2. проекта на Съвета по международни счетоводни стандарти (IASB), посветен на основните финансови отчети и проекта на Съвета на САЩ по финансово-счетоводни стандарти (FASB) относно отчитането на финансовите резултати от дейността (Документ по програмата 21). Двата съвета бяха запознати с актуална информация и обсъдиха съответно двата проекта. Двата съвета бяха запознати с плановете на Съвета по международни счетоводни стандарти (IASB) да публикува проект за обсъждане преди края на 2019 г.
3. проекта на Съвета по международни счетоводни стандарти (IASB), посветен на финансовите инструменти с характеристики на собствен капитал и проекта на Съвета на САЩ по финансово-счетоводни стандарти (FASB) относно разграничаването на пасиви от собствен капитал (Документ по програмата 5). Двата съвета бяха запознати с информацията, че Съветът на САЩ по финансово-счетоводни стандарти (FASB) е приключил първоначалните си разисквания и очаква да публикува проект за обсъждане преди края на 2019 г. Двата съвета бяха запознати с общ преглед на предложенията, съдържащи се в Документа за обсъждане на Съвета по международни счетоводни стандарти (IASB) *Финансови инструменти с характеристики на собствен капитал,* публикуван през юни 2018 г. и обратната информация от заинтересованите страни. Съветите представиха обратната информация, получена по двата проекта.
4. проекта на Съвета по международни счетоводни стандарти (IASB), посветен на реформата на референтните лихвени проценти и проекта на Съвета на САЩ по финансово-счетоводни стандарти (FASB) относно реформата на референтните лихвени проценти (Документ по програмата 14). Двата съвета бяха запознати с общ преглед на предложенията, съдържащи се в Проекта за обсъждане на Съвета по международни счетоводни стандарти (IASB) *Реформата на референтните лихвени проценти* и обратната информация от заинтересованите страни. Двата съвета бяха запознати с обобщение на взетите в последно време в порядък на работна хипотеза решения на Съвета на САЩ по финансово-счетоводни стандарти (FASB) във връзка с проекта, посветен на реформата на референтните лихвени проценти и с плановете на Съвета на САЩ по финансово-счетоводни стандарти (FASB) да публикува проект за обсъждане преди края на 2019 г.
5. проекта на Съвета по международни счетоводни стандарти (IASB), посветен на репутацията и обезценката и проекта на Съвета на САЩ по финансово-счетоводни стандарти (FASB) относно разграничимите нематериални активи и последващото счетоводно отчитане на репутацията (Документ по програмата 18). Двата съвета бяха запознати с актуална информация по двата проекта, обсъдиха Поканата за предоставяне на коментари на Съвета на САЩ по финансово-счетоводни стандарти (FASB), както и различни аспекти на своите проекти, в частност:
   1. подобряване качеството на оповестяванията относно бизнес комбинациите;
   2. амортизиране на репутацията в сравнение с модел на използване единствено на обезценката й; и
   3. опростяване на теста за обезценка.
6. Инициативата за оповестяване на Съвета по международни счетоводни стандарти (IASB) — проекта относно целеви преглед на оповестяванията на ниво стандарти и проекта на Съвета на САЩ по финансово-счетоводни стандарти (FASB) относно рамката на оповестяванията (Документ по програмата 11). Двата съвета обмениха опит и обратна информация от заинтересованите страни във връзка с изискванията за оповестяване по отношение на доходи на наети лица и оценяването по справедлива стойност. Двата съвета бяха запознати с информация, че Съветът на САЩ по финансово-счетоводни стандарти (FASB) е финализирал измененията в тези изисквания през август 2018 г. и че Съветът по международни счетоводни стандарти (IASB) обмисля потенциални изменения в светлината на становищата, получени като обратно информация от заинтересованите страни.
7. съответните дейности, подкрепящи въвеждането и прилагането на стандартите относно признаването на приходи (МСФО 15 *Приходи от договори с клиенти* и *Тема 606, Приходи от договори с клиенти*) и относно лизинговите договори (МСФО 16 *Лизинг* и *Тема 842, Лизинг*) (Документ по програмата 12).

От двата съвета не бе поискано да вземат каквито и да е решения.